DTAC เรียกความเชื่อมั่นลูกค้าหลังคว้าคลื่น 900 MHz มูลค่า 3.8 หมื่นลบ.
DTAC เรียกความเชื่อมั่นลูกค้าหลังคว้าคลื่น 900 MHz มูลค่า 3.8 หมื่นลบ.
29 ต.ค. 2561

บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยข้อมูลผ่านสื่อสารสนเทศของตลาดหลักทรัพย์ว่า บริษัท ดีแทค ไตรเน็ต จำกัด หรือ DTN ซึ่งเป็นบริษัทย่อยของ DTAC ได้เข้าร่วมการประมูลใบอนุญาตให้ใช้คลื่นความถี่ย่าน 900 MHzเมื่อวันอาทิตย์ที่ 28 ตุลาคม 2561 ตามหลักเกณฑ์ที่กำหนดไว้ในตามประกาศสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. เรื่องหลักเกณฑ์และวิธีการอนุญาตให้ใช้คลื่นความถี่สำหรับกิจการโทรคมนาคมย่าน 890-895/935-940 MHz ลงวันที่ 26 กันยายน 2561
ขณะเดียวกัน บริษัทขอเรียนให้ทราบว่า ดีแทค ไตรเน็ต เป็นผู้ชนะการประมูลคลื่นความถี่จำนวน 1 ชุด ในแถบย่านความถี่ 890 –895 คู่กับ 935 –940 MHz คิดเป็นแถบความกว้าง 2×5 MHz ด้วยราคาประมูลรวมทั้งสิ้น 38,064 ล้านบาท โดย กสทช. จะนำส่งหนังสือแจ้งผลการประมูลอย่างเป็นทางการให้แก่บริษัท และบริษัทจะแจ้งความคืบหน้าให้ทราบต่อไป
สำหรับการประมูลคลื่นความถี่ย่าน 900 MHz ในครั้งนี้ แบ่งการชำระเงินค่าประมูลคลื่นความถี่ออกเป็น 4 งวด โดยงวดที่ 1 ชำระ 4,020,000,000 บาท งวดที่ 2 ชำระ 2,010,000,000 บาท งวดที่ 3 ชำระ 2,010,000,000 บาท และงวดที่ 4 ชำระเงินค่าประมูลฯ ส่วนที่เหลือทั้งหมด
ด้านนางอเล็กซานดรา ไรช์ ประธานเจ้าหน้าที่บริหาร DTAC กล่าวว่า จากการที่ดีแทคได้คลื่นใหม่ 900 MHz ในการประมูลล่าสุดส่งผลให้ดีแทคมีบริการคลื่นความถี่ที่ครอบคลุมทั้งย่านคลื่นความถี่ต่ำ (Low-band spectrum) และคลื่นย่านความถี่สูง (High-band spectrum) จากการถือครองใบอนุญาต 900 MHz, 1800 MHz, 2100 MHz และให้บริการโรมมิ่งบนคลื่น 2300 MHz ของทีโอทีที่ DTAC เป็นพันธมิตร ทำให้ดีแทคมีแถบคลื่นความถี่ที่ให้บริการกับลูกค้าทั้งหมดกว้างถึง 110 MHz ทั้งนี้ DTAC จะนำคลื่นใหม่ 900 MHz มาให้บริการแทนคลื่น 850 MHz อย่างต่อเนื่อง เพื่อตอบสนองความต้องการการใช้งานอินเทอร์เน็ตบนมือถือที่เติบโตอย่างรวดเร็วและครอบคลุมพื้นที่ทั่วประเทศหลังสิ้นสุดแผนคุ้มครองลูกค้าเดือนธันวาคม
“การประมูลใบอนุญาตคลื่นความถี่ 900 MHz มีจุดประสงค์เพื่อสร้างความต่อเนื่องให้ลูกค้าใช้งานหลังสิ้นสุดระยะเวลาคำสั่งของศาลปกครองกลางที่คุ้มครองการใช้งานของลูกค้าดีแทคบนคลื่นความถี่ 850 MHz จากที่กำหนดให้ใช้งานหลังสิ้นสุดสัมปทานได้ถึง 15 ธันวาคมนี้” นางอเล็กซานดรา ไรช์ กล่าว
นอกจากนี้ ประธานเจ้าหน้าที่บริหาร DTAC เปิดเผยอีกว่า ภายใต้หลักเกณฑ์ประมูลคลื่นความถี่ย่าน 900 MHz ของ กสทช. ที่ให้ผู้ชนะประมูลสามารถใช้คลื่นความถี่ย่าน 850 MHz แทนคลื่น 900 MHz ต่อไปได้ในระยะเวลาไม่เกิน 2 ปี ขณะนี้ลูกค้า DTAC จึงไม่ต้องกังวลอีกต่อไป โดยสามารถใช้งานมือถือได้อย่างมั่นใจ โดยเฉพาะลูกค้าที่ใช้งานในพื้นที่ต่างจังหวัด